|  |
| --- |
|  |
| REPUBLIKA HRVATSKA |
| PRIMORSKO-GORANSKA ŽUPANIJA |
| **Upravni odjel za regionalni razvoj, infrastrukturu i upravljanje projektima** |

**J A V N I P O Z I V**

**za sufinanciranje projekata razvoja otoka**

**iz Proračuna Primorsko-goranske županije za 2023. godinu**

1. **UVOD**

Zakonom o otocima („Narodne novine“ broj 116/18, 73/20 i 70/21) propisano je da jedinice lokalne i područne (regionalne) samouprave moraju voditi posebnu brigu o otocima koji su obuhvaćeni njihovim područnim ustrojstvom pri provođenju postupaka dodjeljivanja sredstava za projekte, mjere i aktivnosti iz svoje nadležnosti te uzimati u obzir vrijednosti otočnih razvojnih pokazatelja i razvrstanost otoka na temelju udaljenosti od kopna i specifičnosti položaja otoka (otoci sa specifičnim položajem su otoci i dijelovi otoka kojima se sjedište jedinice lokalne samouprave nalazi na kopnu ili na drugom otoku).

Sukladno ustrojstvu i djelokrugu rada upravnih tijela Primorsko-goranske županije, Upravni odjel za regionalni razvoj, infrastrukturu i upravljanje projektima obavlja poslove koji se odnose na: planiranje, poticanje, upravljanje i provedbu politike regionalnog razvoja na području Županije i predlaganje strateških ciljeva, prioriteta i mjera regionalnog razvoja te koordiniranje provedbe županijskih razvojnih programa.

Sufinanciranje projekata razvoja otoka iz Proračuna Primorsko-goranske županije je pružanje posebne podrške otocima koji su područja s razvojnim posebnostima i predstavlja poseban programski pristup kojim se provodi politika uravnoteženog regionalnoga razvoja na području Primorsko-goranske županije.

1. **CILJ SUFINANCIRANJA PROJEKATA RAZVOJA OTOKA**

Opći cilj sufinanciranja projekata razvoja otoka iz Proračuna Primorsko-goranske županije je jačanje kapaciteta za održiv gospodarski i društveni razvoj otoka te povećanje kvalitete života na otocima uz uvažavanje otočnih specifičnosti koje ih čine područjima s razvojnim posebnostima.

Posebni ciljevi odnose se na povećanje kvalitete i dostupnosti komunalnih, obrazovnih, zdravstvenih, socijalnih, kulturnih, sportskih, poduzetničkih, turističkih te ostalih javnih usluga uz sustavnu podršku zaštiti okoliša, primjeni energetske učinkovitosti i obnovljivih izvora energije.

1. **FINANCIRANJE**

U Proračunu Primorsko-goranske županije za 2023. godinu, Razdjel 9. Upravni odjel za regionalni razvoj, infrastrukturu i upravljanje projektima, planirana su sredstva namijenjena za sufinanciranje projekata razvoja otoka jedinica lokalne samouprave s područja Primorsko-goranske županije koje se nalaze na otoku.

1. **PRIHVATLJIVI PRIJAVITELJI**

Pravo na podnošenje prijava imaju jedinice lokalne samouprave s područja Primorsko-goranske županije koje se nalaze na otoku. Prihvatljivi prijavitelj može podnijeti 1 (jednu) ili više prijava.

1. **UVJETI PRIJAVE**

 Na ovaj Javni poziv ne mogu se prijaviti projekti koji su sufinancirani iz proračunskih razdjela drugih upravnih tijela Primorsko-goranske županije u tekućoj godini. Ukoliko se radi o projektu koji uključuje radove moraju biti ispunjeni svi zakonom propisani uvjeti za početak gradnje. Lokacija projekta mora biti na području jedinice lokalne samouprave na otoku.

1. **PRIHVATLJIVE I NEPRIHVATLJIVE AKTIVNOSTI I TROŠKOVI**

Prihvatljive su sljedeće aktivnosti u okviru ovog Javnog poziva za sufinanciranje projekata razvoja otoka:

* radovi,
* opremanje,
* usluge izrade projektne dokumentacije potrebne za izvođenje radova (idejno rješenje, idejni projekt, glavni projekt, izvedbeni projekt, izrada troškovnika i sl.) i/ili
* usluge nadzora gradnje (stručni, projektantski nadzor, koordinator zaštite na radu i sl.)

u svrhu realizacije prijavljenog projekta.

Prihvatljivi su troškovi za izvođenje radova, nabavu opreme, usluge izrade projektne dokumentacije potrebne za izvođenje radova (idejno rješenje, idejni projekt, glavni projekt, izvedbeni projekt, izrada troškovnika i sl.) i/ili usluge nadzora gradnje (stručni, projektantski nadzor, koordinator zaštite na radu i sl.). Prihvatljivi su i troškovi održavanja.

Za prihvatljive aktivnosti prihvatljivost troškova počinje s danom 1. siječnja 2023. godine.

Ukoliko se radi o projektu koji uključuje radove moraju biti ispunjeni svi zakonom propisani uvjeti za početak gradnje.

Prijavljeni projekt koji se već financira iz nekog drugog javnog izvora i/ili po posebnim propisima, a kada je u pitanju ista aktivnost, koja se provodi na istom području, u isto vrijeme i za iste korisnike, neće se financirati iz proračunskih sredstava Županije, osim ako se radi o koordiniranom sufinanciranju iz više različitih izvora.

U slučaju da prijavitelj tek po odobravanju sredstava temeljem ovog Javnog poziva pokreće postupak nabave roba/radova/usluga, dužan je dostaviti ugovor s odabranim izvođačem/izvršiteljem/isporučiteljem najkasnije do 02. listopada 2023. godine. Navedeni rok predstavlja bitni sastojak i raskidni uvjet ugovora o sufinanciranju, odnosno u slučaju da nije ispunjen ovaj uvjet, ugovor o sufinanciranju se raskida.

Iznimno, propisani rok se ne primjenjuje u slučaju kada se sredstva temeljem Javnog poziva odobravaju nakon 02. listopada 2023. godine pri čemu se rok definira ugovorom o sufinanciranju.

Projekti razvoja otoka ne mogu se sufinancirati iz proračunskih razdjela drugih upravnih tijela Primorsko-goranske županije u 2023. godini.

Porez na dodanu vrijednost nije prihvatljivi trošak u dijelu u kojem ga prijavitelj može koristiti kao pretporez u smislu Zakona o porezu na dodanu vrijednost („Narodne novine“ broj 73/13, 99/13, 148/13, 153/13, 143/14, 115/16, 106/18, 121/19, 138/20, 39/22 i 113/22).

1. **KRITERIJI ZA ODABIR**

Kriteriji za ocjenjivanje/odabir su:

1. kvaliteta projekta (sadržaj, cilj i očekivani rezultati);
2. sufinanciranje iz EU sredstava, nacionalnih izvora sredstava i vlastito financijsko učešće;
3. usklađenost projekta s važećim Planom razvoja Primorsko-goranske županije;
4. opravdanost projekta za koji je traženo sufinanciranje;
5. udaljenost otoka na kojemu se projekt provodi od kopna sukladno važećem Zakonu o otocima;
6. specifični položaj otoka na kojemu se projekt provodi sukladno važećem Zakonu o otocima.
7. **SADRŽAJ PRIJAVE**

Prijava projekta provodi se ispunjavanjem sadržaja i dostavom obrasca za prijavu i pripadajućih izjava koji se preuzimaju na službenoj internetskoj stranici Primorsko-goranske županije [www.pgz.hr](http://www.pgz.hr).

 Obrazac za prijavu mora biti ispunjen, potpisan i ovjeren uz prateće priloge sukladno Uputama za prijavitelje koje su dostupne na službenoj internetskoj stranici Primorsko-goranske županije [www.pgz.hr](http://www.pgz.hr/).

1. **NAČIN PRIJAVE**

 Prijave se mogu dostaviti na dva načina:

1. poštom preporučeno na adresu:

## PRIMORSKO-GORANSKA ŽUPANIJA

**Upravni odjel za regionalni razvoj, infrastrukturu i upravljanje projektima**

**"Prijava na Javni poziv za sufinanciranje projekata razvoja otoka iz Proračuna Primorsko-goranske županije za 2023. godinu"**

**Riva 10, 51 000 Rijeka**

1. osobnom dostavom u Pisarnicu Primorsko-goranske županije na adresi:

**Riva 10**

**51 000 Rijeka**

1. **ROK ZA PODNOŠENJE PRIJAVA**

Javni poziv ostaje otvoren sve do iskorištenja sredstava osiguranih u Proračunu Primorsko-goranske županije za 2023. godinu, Razdjel 9. Upravni odjel za regionalni razvoj, infrastrukturu i upravljanje projektima, a najkasnije do 15. studenog 2023. godine.

Prijave zaprimljene izvan roka za prijavu neće se razmatrati.

Odluke o odabiru donosit će se sukladno dinamici pristiglih prijava za vrijeme trajanja Javnog poziva temeljem ocjene Povjerenstva za odabir.

Svedodatne informacije mogu se dobiti telefonom na broj **051 351-900** i **051 351-907.**

1. **NAČIN OBJAVE INFORMACIJA**

Sve obavijesti i promjene vezane uz Javni poziv bit će objavljene na službenoj internetskoj stranici Primorsko-goranske županije [www.pgz.hr](http://www.pgz.hr).